നെടുങ്ങോലം സഹകരണ ബാങ്കില് വസ്തു ഇടപാടിന്റെ മറവില് കോടികളുടെ തട്ടിപ്പ് വായ്പാ തുക 30 ലക്ഷമെന്ന് കരുതിയിരുന്ന സ്ഥലമുടമ ഞെട്ടിയത് ഒന്നരക്കോടി രൂപ തിരിച്ചടയ്ക്കാന് നോട്ടീസ് വന്നപ്പോള് സിപിഎം നേതാക്കളായ ദമ്ബതിമാരുടെ തട്ടിപ്പില് പങ്കാളിയായ ജീവനക്കാരന് ആത്മഹത്യ ചെയ്തു അന്വേഷണം ഇഴയുന്നുവെന്നും പരാതി കൊല്ലം: പരവൂര് നെടുങ്ങോലം സഹകരണ ബാങ്കില് കഴിഞ്ഞ ഭരണസമിതിയുടെ കാലത്ത് പ്രസിഡന്റായിരുന്ന അനില് കുമാറിന്റെ നേതൃത്വത്തില് നടന്നത് വ്യാപക ക്രമക്കേടുകളെന്ന് ആരോപണം. സിപിഎം ഏര്യാ കമ്മിറ്റി അംഗങ്ങളായിരുന്ന അനില്കുമാറും ഭാര്യ എം.ബി ബിന്ദുവും ചേര്ന്ന് ബാങ്കിന്റെ പേരില് നടത്തിയ ക്രമക്കേടുകളുടെ തെളിവുകള് ഹാജരാക്കി പാരിപ്പള്ളി ഹരിതത്തില് മോഹന്ദാസ് രംഗത്തെത്തിയതാണ് ഒടുവിലായി പുറത്തുവന്ന പരാതി. മഹിളാ ഫെഡറേഷന് നേതാവും പരവൂര് നഗരസഭ മുന് ചെയര്പഴ്സണും കൂടിയാണ് ബിന്ദു. സിപിഎം നേതാക്കളായ ദമ്ബതികള് ഗഹാന് തിരുത്തി ഒന്നരക്കോടിയോളം രൂപ തട്ടിയെടുത്തു എന്നാണ് മോഹന്ദാസിന്റെ ആരോപണം. അതിന് തെളിവായി ഫോണ് സംഭാഷണങ്ങളും പണം തിരിച്ചുനല്കാമെന്നേറ്റ് പലപ്പോഴായി അവര് നല്കിയ പ്രോമിസറി നോട്ടുകളും ബ്ലാങ്ക് ചെക്കുകള് അദ്ദേഹം ഹാജരാക്കുന്നുണ്ട്. അനില്കുമാറും ഭാര്യ ബിന്ദുവും ആത്മഹത്യ ചെയ്ത ബാങ്ക് ജീവനക്കാരനായിരുന്ന കുട്ടന് സുരേഷ് എന്ന സുരേഷ് കുമാറിന്റെ പേരില് നടത്തിയ വസ്തു ഇടപാടിന്റെ മറവിലാണ് ഒന്നരക്കോടി രൂപയുടെ തട്ടിപ്പ് നടത്തിയിരിക്കുന്നത്. മോഹന്ദാസ് വില്പനയ്ക്ക് വച്ചിരുന്ന ഒരേക്കര് നാല്പത്തിയൊന്നര സെന്റ് സ്ഥലം അനില്കുമാര് നിര്ദ്ദേശിച്ചപ്രകാരം ബാങ്ക് ജീവനക്കാരന് സുരേഷ്കുമാറിന്റെ പേരില് കരാറെഴുതുകയായിരുന്നു. ഇതേ സ്ഥലം ഉപയോഗിച്ച് ബാങ്കില് നിന്ന് വായ്പയെടുത്തതാണ് ക്രമക്കേടിലെത്തിയത്. ആറു ഗഹാനുകളിലായി മുപ്പതുലക്ഷം രൂപ വായ്പയെടുത്തെന്നായിരുന്നു അനില്കുമാര് മോഹന്ദാസിനെ വിശ്വസിപ്പിച്ചിരുന്നത്. എന്നാല് രേഖകളില് തിരുത്തല്വരുത്തി ഒന്നരക്കോടി രൂപയാണ് വായ്പയെടുത്തെന്ന് പരാതിക്കാരന് അറിയുന്നത് ബാങ്കില് നിന്നും വായ്പ തിരിച്ചടയ്ക്കാന് നോട്ടീസ് വന്നപ്പോഴാണ്. വസ്തു ഉടമയായ തനിക്ക് ബാങ്കില്നിന്നും ലോണ് നല്കിയത് പ്രാഥമിക അംഗത്വം പോലും ഇല്ലാതെയാണെന്ന് മോഹന്ദാസ് പറയുന്നു. ലോണ് സമയത്ത് ഒരിക്കല് പോലും താന് ബാങ്കില് പോയിട്ടില്ല. വാങ്ങാത്ത വസ്തുവിന് ബാങ്കില് നിന്നും എടുത്ത ലോണ് ഒന്നരകോടി രൂപയാണ്. ആരും ചോദ്യം ചെയ്യാനില്ലാതെ സിപിഎമ്മിന്റെ അപ്രമാദിത്യമുള്ള ഈ ബാങ്കില് ഇത്തരം തട്ടിപ്പുകള് നടത്തുന്ന ഒരു സംഘം തന്നെയുണ്ടെന്നും അവരെ പറ്റി പരാതികള് കൂടിയപ്പോഴാണ് കഴിഞ്ഞ തെരഞ്ഞെടുപ്പില് അതിന് മുമ്ബിലത്തെ ഭരണസമിതിയിലെ എല്ലാവരെയും പൂര്ണമായും ഒഴിവാക്കാന് സിപിഎം തയ്യാറായതെന്നും മോഹന്ദാസ് പറയുന്നു. ക്രമക്കേടിന്റെ പേരില് സസ്പെന്ഷനിലായ ബാങ്ക് ജീവനക്കാരന് സുരേഷ്കുമാര് കഴിഞ്ഞ ജനുവരിയില് ആത്മഹത്യ ചെയ്തിരുന്നു. ബാങ്കിലെ ക്രമക്കേടിന്റെ പേരില് അനില്കുമാറിനെയും ബിന്ദുവിനെയും സിപിഎമ്മില് നിന്നും പുറത്താക്കിയെങ്കിലും പൊലീസ് നടപടി വൈകുകയാണ്. മുഖ്യമന്ത്രി അന്വേഷണത്തിന് നിര്ദ്ദേശിച്ച കേസില് പരാതിക്കാരന്റെ മൊഴി രേഖപ്പെടുത്തിയതല്ലാതെ ആറുമാസമായി പൊലീസ് അന്വേഷണത്തില് പുരോഗതിയില്ല. പാരിപ്പള്ളി, പരവൂര്, സ്റ്റേഷനുകളിലും ചാത്തന്നൂര് എസിപി മുന്പാകെയുമാണ് മോഹന്ദാസ് നേരത്തെ പരാതി നല്കിയത്. ബാങ്ക് ഭരണസമിതിക്കെതിരെ കോണ്ഗ്രസും ബിജെപിയും അടക്കമുള്ള രാഷ്ട്രീയപാര്ട്ടികള് രംഗത്ത് വന്നിട്ടുണ്ട്. എന്നാല് നെടുങ്ങോലം സര്വീസ് സഹകരണ ബാങ്കിനെതിരേ തുടര്ച്ചയായി നടക്കുന്ന ചില പ്രചാരണങ്ങള് സ്ഥാപനത്തെ തകര്ക്കുകയെന്ന ഗൂഢലക്ഷ്യത്തോടെയാണെന്നാണ് ഭരണസമിതിയുടെ നിലപാട്. 300 കോടിയോളം രൂപയുടെ നിക്ഷേപവും 205 കോടിയുടെ വായ്പയും 315 കോടിയുടെ പ്രവര്ത്തനമൂലധനവും ആറുകോടിയോളം ഓഹരിമൂലധനവുമുള്ള ബാങ്കിന്റെ വിശ്വാസ്യത തകര്ക്കാനുള്ള ബോധപൂര്വമായ ശ്രമമാണിതിനു പിന്നില്. ബാങ്കിലെ നിക്ഷേപകരുടെ ഒരുരൂപപോലും നഷ്ടപ്പെടില്ല. ഇടപാടുകാര്ക്കും ബുദ്ധിമുട്ടുണ്ടാകില്ല. ബാങ്കിനെതിരേ നടക്കുന്ന നീക്കം തിരിച്ചറിയാനും ചെറുക്കാനും ഒപ്പം നില്ക്കാനും സഹകാരി സമൂഹം തയ്യാറാകണമെന്നും ബാങ്ക് പ്രസിഡന്റ്, സെക്രട്ടറി എന്നിവര് അറിയിച്ചു. അതേസമയം രേഖകള് തിരുത്തി വായ്പയെടുത്തെന്ന പരാതി തെറ്റാണെന്നും 91 ലക്ഷം രൂപ മോഹന്ദാസിന് തിരിച്ചുനല്കിയെന്നുമാണ് ആരോപണവിധേയനായ അനില്കുമാറിന്റെ വിശദീകരണം. Stories you may Like